《示诸子》
明代·释函可

我头久已白，我齿久已坠。我耳近复聋，我目近复瞆。

我腹不耐餐，况复寒伤肺。馀生过十年，安得长汝俟。

今日复来日，今岁复来岁。少壮亦已亡，老病谁复在。

好日信无多，良遇安能再。古圣喻为山，进止存一篑。

勿以将成堕，勿以初心委。勿以愚自甘，勿以智自废。

人世何足云，死生事乃大。若不早自决，后来谁汝代。

我生亦平平，我死汝必悔。汝命金石坚，汝缘胡可恃。

努力复努力，勿更须臾待。阖眼即他生，他生未必会。

作者简介：释函可（1611-1659），字祖心，号剩人，俗姓韩，名宗騋，广东博罗人。他是明代最后一位礼部尚书韩日缵的长子。明清之际著名诗僧。